“Temurbeklar maktabi” harbiy-akademik litseylarining infratuzilmasi, o‘quv va moddiy-texnik bazasini takomillashtirish bo‘yicha kompleks dasturni tasdiqlash to‘g‘risida

O‘zbekiston Respublikasi Prezidentining “O‘smirlarni harbiy-vatanparvarlik ruhida tarbiyalash hamda O‘zbekiston Respublikasi Qurolli Kuchlari va davlat xizmati uchun kadrlar zaxirasini tayyorlash tizimini takomillashtirishga oid qo‘shimcha chora-tadbirlar to‘g‘risida” 2019-yil 28-iyundagi PQ-4375-son qaroriga muvofiq Vazirlar Mahkamasi qaror qiladi:
 1. “Temurbeklar maktabi” harbiy-akademik litseylarining infratuzilmasi, o‘quv va moddiy-texnik bazasini takomillashtirish bo‘yicha kompleks dastur (keyingi o‘rinlarda Kompleks dastur deb ataladi) ilovaga muvofiq tasdiqlansin.
 2. Kompleks dasturda nazarda tutilgan tadbirlarning to‘liq, o‘z vaqtida va sifatli bajarilishini ta’minlash yuzasidan mas’uliyat tegishli vazirlik va idoralar hamda harbiy-ma’muriy sektorlar rahbarlari zimmasiga yuklansin.
 3. Belgilansinki, mazkur qarorda nazarda tutilgan tadbirlarni amalga oshirish bilan bog‘liq xarajatlar:
 O‘zbekiston Respublikasi Mudofaa vazirligi, Ichki ishlar vazirligi, Favqulodda vaziyatlar vazirligi, Davlat xavfsizlik xizmati va Milliy gvardiyasining asoslangan hisob-kitoblariga ko‘ra har yili ajratiladigan O‘zbekiston Respublikasi Davlat budjeti mablag‘lari va budjetdan tashqari mablag‘lar;
 xorijiy kreditlar va grantlar, yuridik va jismoniy shaxslarning homiylik xayriyalari;
 qonunchilik hujjatlari bilan taqiqlanmagan boshqa manbalar hisobidan amalga oshiriladi.
 4. O‘zbekiston Respublikasi Mudofaa vazirligi, Ichki ishlar vazirligi, Favqulodda vaziyatlar vazirligi, Davlat xavfsizlik xizmati va Milliy gvardiyasi Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda “Temurbeklar maktabi” harbiy-akademik litseylarining o‘quv va moddiy-texnik bazasi doimiy ravishda takomillashtirib borilishini ta’minlasin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov, mudofaa vaziri B.N. Kurbanov, ichki ishlar vaziri P.R. Bobojonov, favqulodda vaziyatlar vaziri vazifasini bajaruvchi T.A. Xudaybergenov, Davlat xavfsizlik xizmati raisi A.A. Azizov va Milliy gvardiya qo‘mondoni B.X. Tashmatov zimmasiga yuklansin.